b'\n_START_ARTICLE_\nIvo Dul\xc4\x8di\xc4\x87\n_START_PARAGRAPH_\nIvo Dul\xc4\x8di\xc4\x87 (Dubrovnik, 1916. - Zagreb, 2. o\xc5\xbeujka 1975.), hrvatski slikar, koji se isticao osobitim smislom za bogat kolorit, i ljubav prema motivima iz svog rodnog grada.\n_START_SECTION_\n\xc5\xbdivotopis\n_START_PARAGRAPH_\nU rodnom gradu poha\xc4\x91a Klasi\xc4\x8dnu gimnaziju, zatim studira pravo u Beogradu i Zagrebu. Kao apsolvent prekida studij,  i 1941. upisuje slikarstvo na zagreba\xc4\x8dkoj Akademiji likovne umjetnosti gdje studira u klasi profesora; Omera Mujad\xc5\xbei\xc4\x87a i Ljube Babi\xc4\x87a._NEWLINE_Godine 1946., sva\xc4\x91a se sa svojim profesorima (formalno zbog otpora socrealizmu, koji je tada uveden na Akademiju) te jo\xc5\xa1 jedan put napu\xc5\xa1ta studij i vra\xc4\x87a se u Dubrovnik. _NEWLINE_Godine 1955. u Zagrebu ure\xc4\x91uje atelijer, te otada \xc5\xbeivi i radi izme\xc4\x91u sjevera i juga domovine._NEWLINE_Dul\xc4\x8di\xc4\x87ev slikarski jezik je kombinacija ekspresije, brzog, plasti\xc4\x8dnog crte\xc5\xbea, uz profinjeni osje\xc4\x87aj za boju i teksturu. On je i majstor atmosfere, a u portretiranju ljudskog lika istan\xc4\x8dani psiholog. _NEWLINE_U hrvatskom slikarstvu, ostat \xc4\x87e trajno obilje\xc5\xbeen kao jedan od rijetkih (i prvih poslijeratnih) slikara koji je trajno njegovao sakralne teme. Prvi njegov zapa\xc5\xbeeni rad na tu temu, bila je freska Krista Kralja u crkvi Gospe od zdravlja u Splitu (1959.).  _NEWLINE_Osobito je zna\xc4\x8dajan njegov rad na crkvenim vitrajima jer u tom podru\xc4\x8dju unosi gotovo revolucionarne novosti, izazivaju\xc4\x87i katkad i prosvjede predstavnika Crkve. Ostvario je brojna djela u ovoj tehnici od crkava u; Zagrebu (sv. Franje i Majke Bo\xc5\xbeje Lurdske), zatim u Dubrovniku (Dominikanski samostan, Franjeva\xc4\x8dki samostan, Crkva sv. Mihajla), Sarajevu, Kre\xc5\xa1evu (crkva sv. Katarine pri Franjeva\xc4\x8dkom samostanu), Bugojnu, Vatikanu, Asizu i Essenu (Crkva Hrvatske Katoli\xc4\x8dke Misije, 1966.). U Budvi je u crkvi sv. Ivana Krstitelja iza glavnog oltara je Dul\xc4\x8di\xc4\x87evo djelo, veliki mozaik u staklu sa likom Sv. Ivana Krstitelja. _NEWLINE_Umro je  2. o\xc5\xbeujka  1975. u Zagrebu i pokopan u rodnom Dubrovniku.'